فراه کې د تښتول شویو ماین پاکوونکو مړي وموندل شول
دا یوه اونۍ کیږي چې لس دولس ماین پاکوونکي په فراه کې تښتول شوي دي.
د افغانستان د لویدیځ زون د پولیسو چارواکي وايي، د هغو شپږو ماین پاکوونکو مړي موندل شوي چې تیره اوونۍ تښتول شوي وو. د ډافا ماين پاکۍ موسسې ٣٢ کارکوونکي څلور ورځې مخکې د فراه په بالابلوک ولسوالۍ کې ناپېژندل شویو وسلوالو تښتولي وو. د وژل شویو ماین پاکوونکو له جملې نه یو تن د افغانستان د کورش د ملي لوبډلې غړی وو. د افغانستان د ځوانو لوبغاړو د ټولنې مشر سید محمود ضیا دشتی وايي دا لوبغاړی زمان شاه ابدالي نومیږي او د فراه ولایت د پشت رود د ولسوالۍ اوسیدونکی وو. زمان شاه ابدالي افغانستان لپاره د کورش په نړیوالو سیالیو کې ګڼې لاس ته راوړنې درلودې. سمدستي د پاتې نورو کسانو درک ندی معلوم او د پیښې مسولیت هم چا پر غاړه ندی اخیستی. بل خوا، د کندهار په ولایت کې پولیس وایي نن درې افغان پولیس د بم په چاودنه کې ووژل شول. په هغې چاودنې کې چې نن د کندهار په ښار کې وشوه، درې نور پولیس او دري ولسي خلک زخمي شوي دي. همدا شان ناټو وایي چې درې نظامي پرسونل یې، نن وژل شویدي. دوه کسه یې د یاغیانو په دوه جلا حملو کې ووژل شول او یو بل کس یې د بم په چاودنه کی وژل شویدی.